Document ID: 32007D0587

ROZHODNUTIE KOMISIE
z 24. augusta 2007
o finančnom príspevku Spoločenstva na mimoriadne opatrenia zamerané na boj proti vezikulárnej chorobe ošípaných v Taliansku v rokoch 2006 a 2007
[oznámené pod číslom K(2007) 3957]
(Iba talianske znenie je autentické)
(2007/587/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 90/424/EHS z 26. júna 1990 o výdavkoch na veterinárnom úseku (1), a najmä na jeho článok 3 ods. 3,
keďže:
(1)
V rokoch 2006 a 2007 sa v Taliansku vyskytli prípady prepuknutia vezikulárnej choroby ošípaných. Výskyt tohto ochorenia predstavuje závažné riziko pre populáciu hospodárskych zvierat Spoločenstva.
(2)
S cieľom v čo najkratšom čase predísť rozšíreniu tohto ochorenia a prispieť k jeho eradikácii by sa Spoločenstvo malo za podmienok stanovených v rozhodnutí 90/424/EHS finančne podieľať na oprávnených výdavkoch, ktoré vznikli členskému štátu v súvislosti s mimoriadnymi opatreniami prijatými na boj proti tomuto ochoreniu.
(3)
Vyplatenie finančnej pomoci Spoločenstva v rámci mimoriadnych opatrení na boj proti vezikulárnej chorobe ošípaných podlieha pravidlám určeným nariadením Komisie (ES) č. 349/2005 z 28. februára 2005 stanovujúcim pravidlá financovania zo Spoločenstva, ktoré je určené na mimoriadne opatrenia boja proti určitým chorobám zvierat, uvedeným v rozhodnutí Rady 90/424/EHS (2).
(4)
Dňa 4. júna 2007 Taliansko predložilo posledný hrubý odhad nákladov vynaložených na eradikáciu choroby.
(5)
Talianske orgány úplne splnili svoje technické a administratívne povinnosti stanovené v článku 3 rozhodnutia 90/424/EHS a v článku 6 nariadenia (ES) č. 349/2005.
(6)
Vyplatenie finančného príspevku Spoločenstva musí byť podmienené tým, že sa plánované opatrenia skutočne zrealizovali a že príslušné orgány poskytli Komisii všetky potrebné informácie v stanovených termínoch.
(7)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Finančný príspevok Spoločenstva
1. Taliansku sa udeľuje finančný príspevok Spoločenstva na pokrytie nákladov vzniknutých v rokoch 2006 a 2007 pri prijímaní opatrení uvedených v článku 3 ods. 2 rozhodnutia 90/424/EHS na boj proti vezikulárnej chorobe ošípaných.
2. Finančný príspevok Spoločenstva predstavuje 50 % výdavkov oprávnených na financovanie Spoločenstvom, ako je uvedené v odseku 1. Vypláca sa za podmienok stanovených v nariadení (ES) č. 349/2005.
Článok 2
Spôsoby výplaty finančného príspevku
Prvá tranža vo výške 1 200 000 EUR sa vypláca ako časť finančného príspevku Spoločenstva ustanoveného v článku 1.
Článok 3
Adresát
Toto rozhodnutie je určené Talianskej republike.
V Bruseli 24. augusta 2007

Labels: 18
15
6